नई दिल्ली : कांग्रेस अध्यक्ष राहुल गांधी ने #MeToo अभियान को अपना समर्थन दिया है। राहुल ने कहा है कि लोगों को यह सीखने का समय है कि वे महिलाओं के साथ मर्यादा एवं सम्मान के साथ व्वयहार करें। कांग्रेस अध्यक्ष ने कहा कि बदलाव लाने के लिए सच्चाई को बेबाक तरीके से कहने की जरूरत है। राहुल के इस बयान के बाद कांग्रेस विदेश राज्य मंत्री पर अपना हमला और तेज कर सकती है।
बता दें कि भारत में इन दिनों #MeToo अभियान ने जोर पकड़ा है। इस अभियान के तहत अलग-अलग क्षेत्रों की महिलाएं अपने साथ हुईं यौन उत्पीड़न की घटनाओं को सामने ला रही हैं। बॉलीवुड, कॉरोपोरेट जगत, राजनीति और मीडिया से जुड़ी कई सारी महिलाओं ने अपने साथ यौन उत्पीड़न होने का आरोप लगाया है। महिलाओं के इस अभियान का बड़े पैमाने पर समर्थन भी मिल रहा है।
कांग्रेस अध्यक्ष ने अपने ट्वीट में कहा, 'महिलाओं के साथ सम्मान एवं गरिमा से पेश आने के लिए यह सभी के लिए सीखने का समय है। मुझे खुशी है कि महिलाएं सामने आ रही हैं।' कांग्रेस अध्यक्ष ने कहा कि बदलाव लाने के लिए सच्चाई को बेबाकी से कहने की जरूरत है।
बता दें कि कई महिला पत्रकारों ने विदेश राज्य मंत्री एमजे अकबर यौन उत्पीड़न का आरोप लगाया है। अकबर पर यौन उत्पीड़न का आरोप लगने के बाद विपक्ष उनका इस्तीफा मांग रहा है। समझा जाता है कि राहुल गांधी के इस ट्वीट के बाद विपक्ष अकबर पर और हमलावर होगा। विदेश राज्य मंत्री अभी विदेश दौरे पर हैं। स्वदेश लौटने पर सरकार भी उनसे इस्तीफा देने के लिए कह सकती है।